[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 24.5.2006

COM(2006) 238 τελικό

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τον προσδιορισμό του ποσού της κοινοτικής στήριξης στην αγροτική ανάπτυξη για το διάστημα από 1ης Ιανουαρίου 2007 έως 31ης Δεκεμβρίου 2013, την ετήσια κατανομή του και το ελάχιστο ποσό το οποίο συγκεντρώνεται για τις επιλέξιμες για τον στόχο σύγκλισης περιφέρειες

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Το άρθρο 69 παράγραφος 1 του κανονισμού (ΕΚ) αριθ. 1698/2005 του Συμβουλίου, της 20ής Σεπτεμβρίου 2005, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ)[1] αναφέρει ότι το ποσό της κοινοτικής στήριξης στην αγροτική ανάπτυξη βάσει του κανονισμού αυτού για το διάστημα από 1ης Ιανουαρίου 2007 έως 31ης Δεκεμβρίου 2013, η ετήσια κατανομή του και το ελάχιστο ποσό το οποίο συγκεντρώνεται για τις επιλέξιμες για τον στόχο σύγκλισης περιφέρειες, καθορίζονται από το Συμβούλιο το οποίο αποφασίζει, με ειδική πλειοψηφία, επί προτάσεως της Επιτροπής, σύμφωνα με το δημοσιονομικό πλαίσιο για την περίοδο 2007 έως 2013 και τη διοργανική συμφωνία για τη δημοσιονομική πειθαρχία και τη βελτίωση της διαδικασίας του προϋπολογισμού για την ίδια περίοδο. Η διοργανική συμφωνία υπογράφηκε στις … Στο παράρτημά της I, στο οποίο ορίζεται το δημοσιονομικό πλαίσιο για το διάστημα 2007–2013, καθορίζονται οι πιστώσεις αναλήψεων πληρωμών επίσης για τον Τομέα 2 στον οποίο περιλαμβάνεται το ποσό για την αγροτική ανάπτυξη.

2. Το σημείο 63 της συμφωνίας του Ευρωπαϊκού Συμβουλίου, του Δεκεμβρίου 2005, για τις δημοσιονομικές προοπτικές 2007–2013 έχει ως εξής: “Οι πιστώσεις για το νέο μέσο Αγροτικής Ανάπτυξης, οι οποίες αποτελούνται κυρίως από ποσά μεταφερόμενα από τα κεφάλαια υπέρ της περιφερειακής συνιστώσας του στόχου σύγκλισης και από ποσά που εκταμιεύονται αυτή τη στιγμή στο πλαίσιο του Τμήματος Εγγυήσεων του ΕΓΤΠΕ, θα είναι 69,75 δισ. ευρώ πριν από τη διαφοροποίηση, εκ των οποίων 41,23 δισ. ευρώ εκταμιεύονται αυτή τη στιγμή στο πλαίσιο του Τμήματος Εγγυήσεων του ΕΓΤΠΕ. Η Επιτροπή θα κατανείμει τις συνολικές δαπάνες Αγροτικής Ανάπτυξης, συμπεριλαμβανομένων μεταφορών από το ΕΓΤΠΕ, και θα μεριμνήσει ώστε τουλάχιστον 33,01 δισ. ευρώ να χορηγηθούν στην ΕΕ των 10, τη Βουλγαρία και τη Ρουμανία. Από τα υπόλοιπα 36,74 δισ. ευρώ, 18,91 δισ. ευρώ κατανέμονται στην ΕΕ των 15 βάσει κλείδας που θα προτείνει η Επιτροπή και θα συμφωνηθεί από το Συμβούλιο σύμφωνα με τον κανονισμό περί αγροτικής ανάπτυξης (1698/2005) που εκδόθηκε στις 20 Σεπτεμβρίου 2005, τα υπόλοιπα δε 4,07 δισ. ευρώ θα κατανεμηθούν στην Αυστρία (1,35 δισ. ευρώ), τη Φινλανδία (0,46 δισ. ευρώ), την Ιρλανδία (0,50 δισ. ευρώ), την Ιταλία (0,50 δισ. ευρώ), το Λουξεμβούργο (20 εκατομ. ευρώ), τη Γαλλία (0,1 δισ. ευρώ), τη Σουηδία (0,82 δισ. ευρώ), και την Πορτογαλία (0,32 δισ. ευρώ) τα οποία, λόγω των συγκεκριμένων δυσχερειών τις οποίες αντιμετωπίζει η πορτογαλική γεωργία και οι οποίες περιγράφονται στα συμπεράσματα του Ευρωπαϊκού Συμβουλίου σχετικά με την έκθεση της Επιτροπής με θέμα την πορτογαλική γεωργία (έγγρ. 10859/03 AGRI 213), δεν θα υπόκεινται στην απαίτηση εθνικής συγχρηματοδότησης.”

3. Το άρθρο 69 παράγραφος 4 του κανονισμού (EΚ) αριθ. 1698/2005 ορίζει τα εξής:

Η Επιτροπή προβαίνει στην ετήσια κατανομή ανά κράτος μέλος των ποσών της κοινοτικής στήριξης (μετά την αφαίρεση ποσοστού 0,25% για τεχνική βοήθεια για την Επιτροπή), λαμβάνοντας υπόψη τα εξής:

α) τα ποσά που προορίζονται για περιφέρειες που είναι επιλέξιμες για τον στόχο σύγκλισης·

β) τις επιδόσεις κατά το παρελθόν, και

γ) ιδιαίτερες καταστάσεις και ανάγκες με βάση αντικειμενικά κριτήρια.

4. Τα ποσά που προορίζονται για περιφέρειες που είναι επιλέξιμες για τον στόχο σύγκλισης [κριτήριο α)] υπολογίζονται για κάθε κράτος μέλος από τις συνολικές χορηγήσεις του για τη σύγκλιση, δηλαδή τις πιστώσεις που προέρχονται από το ΕΓΤΠΕ-Τμήμα Προσανατολισμού οι οποίες μεταφέρονται από τον Τομέα 1β στην αγροτική ανάπτυξη, υπό τον Τομέα 2 του δημοσιονομικού πλαισίου 2007–2013. Από το ποσό αυτό αφαιρείται ποσοστό 0,25% που διατίθεται στην τεχνική βοήθεια για την Επιτροπή, σύμφωνα με το άρθρο 69 παράγραφος 2 του κανονισμού (ΕΚ) αριθ. 1698/2005 και το μερίδιο που προέρχεται από το ΕΓΤΠΕ-Τμήμα Προσανατολισμού και προορίζεται για το Leader+. Το Δεκέμβριο του 2005, το Ευρωπαϊκό Συμβούλιο αποφάσισε σχετικά με το κριτήριο γ), κατανέμοντας τα συγκεκριμένα ποσά σε οκτώ κράτη μέλη. Το κριτήριο β) θα εφαρμόσει η Επιτροπή στα ποσά που δεν έχουν ακόμη κατανεμηθεί. Οι επιδόσεις κατά το παρελθόν [κριτήριο β)] σημαίνουν, στο πλαίσιο αυτό, χρησιμοποίηση των μεριδίων που κατείχαν στο παρελθόν τα κράτη μέλη στις συνολικές πιστώσεις του ΕΓΤΠΕ-τμήμα Εγγυήσεων για την αγροτική ανάπτυξη κατά την περίοδο 2000–2006 (2004–2006 για τα νέα κράτη μέλη) και στο Leader+.

5. Το ποσό για την αγροτική ανάπτυξη, σύμφωνα με το άρθρο 69 παράγραφος 1 του εν λόγω κανονισμού, και η ετήσια κατανομή του (περιλαμβανομένου του ελάχιστου ποσού που προορίζεται για τις περιφέρειες σύγκλισης), αναφέρεται στο παράρτημα της αποφάσεως του Συμβουλίου. Στο ποσό αυτό πρέπει επίσης να λαμβάνονται υπόψη η Βουλγαρία και η Ρουμανία, κατά το μέτρο που θα αποτελέσουν μέλη της Κοινότητας την 1η Ιανουαρίου 2007. Εντούτοις, στην περίπτωση που μία από τις χώρες αυτές, ή και οι δύο, δεν καταστούν μέλη της Κοινότητας την ημερομηνία αυτή, η εν λόγω απόφαση πρέπει να τύχει ανάλογης προσαρμογής.

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τον προσδιορισμό του ποσού της κοινοτικής στήριξης στην αγροτική ανάπτυξη για το διάστημα από 1 ης Ιανουαρίου 2007 έως 31ης Δεκεμβρίου 2013, την ετήσια κατανομή του και το ελάχιστο ποσό το οποίο συγκεντρώνεται για τις επιλέξιμες για τον στόχο σύγκλισης περιφέρειες

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

Τον κανονισμό (ΕΚ) αριθ. 1698/2005 του Συμβουλίου, της 20ής Σεπτεμβρίου 2005, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ)[2], και ιδίως το άρθρο 69 παράγραφος 1,

την πρόταση της Επιτροπής,

Εκτιμώντας τα εξής:

1. Το ποσό των πιστώσεων αναλήψεων υποχρεώσεων για την κοινοτική στήριξη της αγροτικής ανάπτυξης βάσει του κανονισμού (EΚ) αριθ. 1698/2005 στο διάστημα από 1ης Ιανουαρίου 2007 έως 31ης Δεκεμβρίου 2013, η ετήσια κατανομή του και το ελάχιστο ποσό το οποίο συγκεντρώνεται για τις επιλέξιμες περιφέρειες για τον στόχο σύγκλισης πρέπει να καθοριστούν σύμφωνα με τη διοργανική συμφωνία μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση της […][3].

2. Στο συνολικό ποσό πρέπει να περιληφθεί το ποσό για τη Βουλγαρία και τη Ρουμανία, υπό τον όρο ότι η Συνθήκη Προσχώρησης των χωρών αυτών θα αρχίσει να ισχύει την 1η Ιανουαρίου 2007. Εάν η Συνθήκη Προσχώρησης δεν αρχίσει να ισχύει την 1η Ιανουαρίου όσον αφορά τη μία ή και τις δύο αυτές χώρες, το συνολικό ποσό πρέπει να τροποποιηθεί ανάλογα,

ΑΠΟΦΑΣΙΖΕΙ:

Άρθρο μόνο

Το συνολικό ποσό των πιστώσεων αναλήψεων υποχρεώσεων για την κοινοτική στήριξη της αγροτικής ανάπτυξης στο διάστημα από 1ης Ιανουαρίου 2007 έως 31ης Δεκεμβρίου 2013 βάσει του κανονισμού (EΚ) αριθ. 1698/2005, η ετήσια κατανομή του και το ελάχιστο ποσό το οποίο συγκεντρώνεται για τις επιλέξιμες περιφέρειες για τον στόχο σύγκλισης που αναφέρεται στο άρθρο 2 στοιχείο ι) του κανονισμού αυτού, παρατίθενται στο παράρτημα της παρούσας απόφασης.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ Συνολικό ποσό των πιστώσεων αναλήψεων υποχρεώσεων για το διάστημα 2007–2013, ετήσια κατανομή του και το προς συγκέντρωση ελάχιστο ποσό για τις επιλέξιμες περιφέρειες βάσει του στόχου σύγκλισης και ετήσια κατανομή του*

Εκατομμύρια ευρώ, τιμές 2004 ** | 2007 | 2008 | 2009 | 2010 | 2011 | 2012 | 2013 | Σύνολο |

Συνολικό ποσό για την ΕΕ-25, συν τη Βουλγαρία και τη Ρουμανία | 10 710 | 10 447 | 10 185 | 9 955 | 9 717 | 9 483 | 9 253 | 69 750 |

Ελάχιστο ποσό για τις επιλέξιμες περιφέρειες για τον στόχο σύγκλισης | 27 699 |

* Πριν την υποχρεωτική διαφοροποίηση και άλλες μεταφορές από δαπάνες συναφείς με την αγορά και τις άμεσες ενισχύσεις της Κοινής Γεωργικής Πολιτικής για την αγροτική ανάπτυξη. ** Τα αναγραφόμένα ποσά έχουν στρογγυλοποιηθεί στο εγγύτερο εκατομμύριο, ενώ ο προγραμματισμός θα γίνει βάσει του εγγύτερου ευρώ. |

ΔΗΜΟΣΙΟΝΟΜΙΚΟ ΔΕΛΤΙΟ |

1. | ΚΟΝΔΥΛΙ: 05 04 05 01 | ΠΙΣΤΩΣΕΙΣ ΠΠ 2007 ΠΑΥ: 12 343 028 111ευρώ (περιλαμβανομένης της διαφοροποίησης και των μεταφορών βάσει του κανονισμού 1782/2003) ΠΠ: 6 182 000 000 ευρώ |

2. | ΟΝΟΜΑΣΙΑ ΤΟΥ ΜΕΤΡΟΥ: Απόφαση του Συμβουλίου για τον προσδιορισμό του ποσού της κοινοτικής στήριξης στην αγροτική ανάπτυξη για το διάστημα από 1ης Ιανουαρίου 2007 έως τις 31 Δεκεμβρίου 2013, την ετήσια κατανομή του και το ελάχιστο ποσό το οποίο συγκεντρώνεται για τις επιλέξιμες για τον στόχο σύγκλησης περιφέρειες. |

3. | ΝΟΜΙΚΗ ΒΑΣΗ: Άρθρο 69 παράγραφος 1 του κανονισμού (ΕΚ) αριθ. 1698/2005 του Συμβουλίου |

4. | ΣΤΟΧΟΙ ΤΟΥ ΜΕΤΡΟΥ: Το ποσό της κοινοτικής στήριξης στην αγροτική ανάπτυξη για την περίοδο 2007–2013, η ετήσια κατανομή του και το ελάχιστο προς συγκέντρωση ποσό στις επιλέξιμες περιφέρειες του στόχου σύγκλισης. |

5. | ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ (1) | ΕΠΟΜΕΝΟ ΟΙΚΟΝΟΜΙΚΟ ΕΤΟΣ (2007) (εκατ. EUR) |

5.0 | ΔΑΠΑΝΕΣ (2) ΠΟΥ ΒΑΡΥΝΟΥΝ (τιμές 2004) – ΤΟΝ ΠΡΟΫΠΟΛΟΓΙΣΜΟ ΤΩΝ ΕΚ (ΕΠΙΣΤΡΟΦΕΣ/ΠΑΡΕΜΒΑΣΕΙΣ) – ΤΟΥΣ ΕΘΝΙΚΟΥΣ ΠΡΟΫΠΟΛΟΓΙΣΜΟΥΣ – ΑΛΛΟΥΣ ΤΟΜΕΙΣ | – | – | – ΠΑΥ: 10 710 ΠΠ: 4 973 |

5.1 | ΕΣΟΔΑ – ΙΔΙΟΙ ΠΟΡΟΙ ΤΩΝ ΕΚ (ΕΙΣΦΟΡΕΣ/ΔΑΣΜΟΙ) – ΣΤΟ ΕΘΝΙΚΟ ΕΠΙΠΕΔΟ | – | – | – |

6.0 | ΔΥΝΑΤΗ ΧΡΗΜΑΤΟΔΟΤΗΣΗ ΔΙΑ ΠΙΣΤΩΣΕΩΝ ΕΓΓΕΓΡΑΜΜΕΝΩΝ ΣΤΟ ΣΧΕΤΙΚΟ ΚΕΦΑΛΑΙΟ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ | ΝΑΙ/ΟΧΙ |

6.1 | ΔΥΝΑΤΗ ΧΡΗΜΑΤΟΔΟΤΗΣΗ ΔΙΑ ΜΕΤΑΦΟΡΑΣ ΜΕΤΑΞΥ ΚΕΦΑΛΑΙΩΝ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ | ΝΑΙ/ΟΧΙ |

6.2 | ΑΝΑΓΚΗ ΣΥΜΠΛΗΡΩΜΑΤΙΚΟΥ ΠΡΟΫΠΟΛΟΓΙΣΜΟΥ | ΝΑΙ/ΟΧΙ |

6.3 | ΠΙΣΤΩΣΕΙΣ ΠΟΥ ΠΡΕΠΕΙ ΝΑ ΕΓΓΡΑΦΟΥΝ ΣΤΟΥΣ ΜΕΛΛΟΝΤΙΚΟΥΣ ΠΡΟΫΠΟΛΟΓΙΣΜΟΥΣ | ΝΑΙ/ΟΧΙ |

ΠΑΡΑΤΗΡΗΣΕΙΣ: (1) Οι συνολικές πιστώσεις της περιόδου για την αγροτική ανάπτυξη έχουν καθοριστεί στη συμφωνία του Ευρωπαϊκού Συμβουλίου για τις δημοσιονομικές προοπτικές 2007–2013, όσον αφορά τις πιστώσεις αναλήψεων υποχρεώσεων. (2) Στα αναγραφόμενα αριθμητικά στοιχεία δεν περιλαμβάνεται η υποχρεωτική διαφοροποίηση και άλλες μεταφορές από τον πρώτο πυλώνα. |

[1] ΕΕ L 277 της 21.10.2005, σ. 1.

[2] ΕΕ L 277 της 21.10.2005, σ. 1. [Κανονισμός, όπως τροποποιήθηκε από τον κανονισμό (ΕΚ) αριθ. …./…. (ΕΕ L …..)]

[3] ΕΕ C … της …, σ. ….